Virallinen lehti nro C 187 , 16/06/1998 s. 0115



KIRJALLINEN KYSYMYS P-4051/97 komissiolle esittäjä(t): Monica Baldi (UPE) (15. joulukuuta 1997) Aihe: Fondiaria Assicurazioni Italialainen Fondiaria Assicurazioni -vakuutusyhtymä on järjestämässä uudelleen toimintaansa ja suunnittelee seuraavien viiden vuoden aikana noin 2000 leikkausta, 900 irtisanomista, johtajien ja työntekijöiden määrän vähentämistä sekä asiamiesten palkkioiden voimakasta vähentämistä. Asiamiehet ovat joutuneet valitsemaan mandaattinsa uusimisen ja tappioksi työskentelemisen välillä, ja he valitsivat mandaattinsa uusimisen, mikä aiheutti asiamiestoimistojen välittömän sulkemisen Italiassa ja uhkasi niiden työntekijöiden työpaikkoja. Tämä valitettava tilanne koskee tuhansia asiamiehiä, yli 10 000 työntekijää ja yhteistyökumppania sekä miljoonia vakuutettuja. Seuraukset ovat erittäin negatiivisia sekä työllisyyden että koko vakuutusalan kannalta. Vain kolmen kuukauden sisällä on erotettu 39 päällikkötason henkilöstöön kuuluvaa ja irtisanottu 240 000 vakuutusta, mikä vastaa viittä prosenttia koko yhtymän vakuutuksista. Tämä on aiheuttanut kestämätöntä vahinkoa käyttäjille, jotka ovat yllättäen huomanneet jäävänsä ilman palveluja, joihin heillä on ollut oikeus. 1. Miten komissio aikoo toimia, Luxemburgissa 20. - 21. marraskuuta pidetyn työllisyyshuippukokouksen huomioon ottaen, suojellakseen satoja työntekijöitä, jotka odottamatta jäävät työttömiksi? 2. Miten komissio aikoo varmistaa, että odotettavissa oleva valtava irtisanomisten määrä ja asiamiestoimistojen sulkeminen eivät enempää pahenna jo vaikeaa työllisyystilannetta alalla ja asianomaisten työntekijöiden perheissä? 3. Mitä komissio voi tehdä, jotta vältettäisiin kielteiset vaikutukset työllisyyden lisäksi myös vakuutusalaan? Komission jäsenen Pádraig Flynnin komission puolesta antama vastaus (30. tammikuuta 1998) Kesäkuussa 1997 tehtyyn Amsterdamin sopimukseen sisällytetyllä uudella työllisyyttä koskevalla osastolla ja hiljattain Luxemburgissa pidetyn työllisyysasiain huippukokouksen päätelmillä pyritään vahvistamaan kansallisten työllisyyspolitiikkojen yhteensovittamista siten, että määritellään yhteiset suuntaviivat. Tällä tavoin jäsenvaltiot voivat tarkastella vuosittain työllisyystilannetta yhtenäisesti ja kokonaisvaltaisesti, niin että tarkastelussa otetaan huomioon myös terve makrotalouspolitiikka, tyydyttävällä tavalla toimivat yhtenäismarkkinat ja työllisyys kaikessa yhteisöpolitiikassa. Työllisyyspolitiikka sekä työttömyyden ehkäisy- ja hoitotoimenpiteet kuuluvat kuitenkin jäsenvaltioiden kansalliseen toimivaltaan. Italian työllisyysjärjestelmässä on paljon välineitä, joilla voidaan ehkäistä työttömyyttä ja suojella työttömyyden uhkaamia ihmisiä. Kyseessä ovat lähinnä sosiaaliset suojatoimenpiteet, joita ollaan järkeistämässä. Ne liittyvät entistä enemmän ¨aktiivisiin toimenpiteisiin¨, joiden avulla etuudensaajat voivat osallistua alakohtaisten sopimusten sääntelemiin uudelleenkouluttautumistoimiin. Toimilla pyritään helpottamaan heidän pääsyään jälleen työmarkkinoille. Eurooppa-neuvosto totesi 21. marraskuuta antamissaan päätelmissä, että erityistä huomiota olisi kiinnitettävä aloihin, joilla tapahtuu suuria teollisia muutoksia. Se pyysi komission alaisena toimivaa korkean tason asiantuntijaryhmää tutkimaan tulevia teollisia muutoksia yhteisössä sekä keinoja, joilla ne voitaisiin paremmin ennakoida, niin että voitaisiin varautua niiden taloudellisiin ja sosiaalisiin vaikutuksiin EY:n perustamissopimuksen periaatteiden mukaisesti. Ensimmäinen kertomus esitetään neuvostolle työmarkkinaosapuolten kuulemisen jälkeen ja annetaan Cardiffin Eurooppa-neuvoston käsiteltäväksi.